Imtella' Jannar 12, 2022 - Aġġornata 12 Ta' Jannar, 2022 12:15pm Rapport: Andrea Rossitto Filmat: Arkivji PBS Illum pajjiżna jsellem il-memorja tal-Pedjatra Victor Calvagna. Bniedem rispettat u maħbub minn diversi. Professjonist. Xempju għal dawk iż-żgħażagħ li lesti jiddedikaw ħajjithom għall-qasam tas-saħħa f'pajjiżna. Qatt minsi, minn martu Carmen u miż-żewġ uliedu Rebecca u Francesca Coleiro. Sa mill-1995, Dr Calvagna ħadem fil-qasam tal-kura tal-kanċer. Xammar il-kmiem biex lil hinn mit-terapija, it-tfal morda ma jibżgħux jaffaċċjaw il-kanċer. B'natural ottimist għall-aħħar li kien jikkaratterizzah, Dr Calvagna kellu s-setgħa jimla' lill-pazjenti ċkejknin b'kuraġġ biex jissieltu b'ruħhom u b'ġisimhom mal-mard. Dr Calvagna huwa l-ewwel tabib Malti li ħadem bħala pedjatra u onkoloġista. Huwa kompla jikseb aktar għarfien f'xogħlu b'taħriġ lil hinn minn xtutna. Ħadem bla heda fid-Dipartiment tas-Saħħa tat-Tfal fl-isptar, fejn ta laqta friska lis-servizzi ta' kura offruti lit-tfal bil-kanċer. Fost l-oħrajn, huwa l-moħħ wara s-sala għat-tfal fl-isptar. Qies, li din tkun mgħammra kif meħtieġ anki għall-ġenituri tat-tfal li spiss kien ikollhom iqattgħu ljieli sħaħ l-isptar maġenb uliedhom. Kunċett, li Dr Calvagna spjegah fid-disgħinijiet meta ġie intervistat fil-programm 'Qalb in-Nies' fuq Television Malta. Ta' dan, pajjiżna jibqagħlu grat. Tant, li fl-aħħar jiem tħabbar li d-Dipartiment tat-Tfal f'Mater Dei se jissemma' għalih. Dr Calvagna kien il-President ta' Puttinu Cares għal bosta snin, imwaqqfa bil-għan li tkun ta' spalla għal dawk il-pazjenti li jeħtieġu l-kura fl-Ingilterra. Huwa miet fl-4 ta' Jannar fl-għomor ta' 63 sena wara li kien sofra minn ġrieħi serji wara li ttajjar fi Triq it-Trunċiera, qrib l-Akwarju Nazzjonali fil-Qawra. Dr Calvagna ħalla din id-dinja wara li kien ilu tmint ijiem jissielet għal ħajtu fit-Taqsima tal-Kura Intensiva fl-Isptar Mater Dei. L-aħbar dwar mewtu wasslet għal reazzjoni immedjata minn bosta, fosthom mill-ogħla awtoritajiet tal-pajjiż. Puttinu Cares iddeskrivietu bħala bniedem umli li għallimna kif għandna nkunu ta' servizz għal ħaddieħor mingħajr ma nistennew xejn. Dr Calvagna se jingħata l-aħħar tislima fit-3.30pm fil-Bażilika ta' Marija Assunta fil-Mosta. Ara wkoll: "Kien kollox għalija...lil missieri tajtu l-aħħar tislima" – bint Victor Calvagna